b'\n_START_ARTICLE_\nMilit\xc3\xa6radministrasjonen i Belgia og Nord-Frankrike\n_START_SECTION_\nKollaborat\xc3\xb8rgruppers rolle\n_START_PARAGRAPH_\nDen tyske administrasjonen ble assistert av flamske, vallonske og franske fascistiske kollaborat\xc3\xb8rer. I Vallonia var de belgiske nasjonalistene i rexistpartiet (fransk: Parti Rexiste) behjelpelige, mens i den flamske befolkningen fikk tyskerne st\xc3\xb8tte fra det separatistiske partiet Vlaams Nationaal Verbond. De flamske separatistiske tendensene ble oppmuntret av det nazivennlige partiet Vlaamsch Verbond van Frankrijk som ble ledet av presten Jean-Marie Gantois.\n_START_SECTION_\nNord og Pas-de-Calais\n_START_PARAGRAPH_\nDe franske departementene Nord og Pas-de-Calais ble underlagt milit\xc3\xa6radministrasjonen av Belgia fremfor milit\xc3\xa6radministrasjonen av Frankrike p\xc3\xa5 grunn av de milit\xc3\xa6re fordelene dette innebar. Departementene ble administrativt overf\xc3\xb8rt til Belgia p\xc3\xa5 grunn av den planlagte invasjonen av Storbritannia. Etterhvert som invasjonsplanene ble lagt p\xc3\xa5 is ble overf\xc3\xb8ringen begrunnet med at Tyskland \xc3\xb8nsket \xc3\xa5 forflytte sine grenser vestover. Overf\xc3\xb8ringen ble ogs\xc3\xa5 brukt til \xc3\xa5 legge press p\xc3\xa5 Vichy-regimet for at det skulle fortsette \xc3\xa5 handle p\xc3\xa5 en \xc3\xb8nskelig m\xc3\xa5te ovenfor Tyskland.'